b"\n_START_ARTICLE_\nAtauro sala\n_START_PARAGRAPH_\nAtauro sala (taip pat Pulau Atauro, Ata\xc3\xbaro) yra ma\xc5\xbea sala, esanti 25 km \xc4\xaf \xc5\xa1iaur\xc4\x99 nuo Dilio, Ryt\xc5\xb3 Timoro sostin\xc4\x97s, tarp Indonezijai priklausan\xc4\x8di\xc5\xb3 Aloro ir Vetaro sal\xc5\xb3. Ji priklauso Ryt\xc5\xb3 Timorui ir yra Dilio apskrities dalis. Salos ilgis apytiksliai 25 km, o plotis 9 km, plotas apie 105 km\xc2\xb2, gyvena apie 8000 \xc5\xbemoni\xc5\xb3.\n_START_SECTION_\nVardas\n_START_PARAGRAPH_\nVietin\xc4\x97je kalboje salos vardas rei\xc5\xa1kia 'o\xc5\xbeys', ir ji tarp indonezie\xc4\x8di\xc5\xb3 \xc5\xbeinoma Kambigo salos (Pulau Kambing) vardu (indonezie\xc4\x8di\xc5\xb3 kalba tai ir rei\xc5\xa1kia 'o\xc5\xbeys'). Atauro sala taip pavadinta d\xc4\x97l didelio kiekio ten auginam\xc5\xb3 o\xc5\xbei\xc5\xb3.\n_START_SECTION_\nGeografija\n_START_PARAGRAPH_\nSala padalyta \xc4\xaf penkis rajonus, kiekvienas supa po gyvenviet\xc4\x99: Bikeli ir Beloi \xc5\xa1iaur\xc4\x97je, Macadade (anks\xc4\x8diau Anartutu) pietvakariuose, Makili ir Vila (anks\xc4\x8diau Maumeta) pietry\xc4\x8diuose. Did\xc5\xbeiausias miestas Vila. Kiti svarbesni miestai yra Pala, Uaroana, Arlo ir Berau. Vienas asfaltuotas kelias jungia Vil\xc4\x85 ir Pal\xc4\x85, i\xc5\xa1 jo atsi\xc5\xa1akoja vaik\xc5\xa1\xc4\x8diojamieji keliai \xc4\xaf kitas gyvenvietes. Yra aerodromas._NEWLINE_Auk\xc5\xa1\xc4\x8diausia vir\xc5\xa1\xc5\xabn\xc4\x97, Manucoco, pakyla 995 m vir\xc5\xa1 j\xc5\xabros lygio. Vandenynas tarp Atauro ir Timoro pasiekia 3500 m gyl\xc4\xaf. Tuo tarpu pakeliui \xc4\xaf Vetar\xc4\x85 daug sekliau. Siekdami sudaryti pirm\xc4\x85 geologin\xc4\xaf salos \xc5\xbeem\xc4\x97lap\xc4\xaf ir tuo pa\xc4\x8diu patobulinti jos infrastrukt\xc5\xabr\xc4\x85, saloje dirba geologai i\xc5\xa1 Melburno universiteto, Ryt\xc5\xb3 Timoro energetini\xc5\xb3 mineral\xc5\xb3 ir resurs\xc5\xb3 valdybos ir politechninio Dilio instituto ._NEWLINE_Atauro yra ma\xc5\xbea ir nestabili sala su nelygiu pavir\xc5\xa1iumi, da\xc5\xbenos nuo\xc5\xa1liau\xc5\xbeos ir \xc5\xa1vie\xc5\xbeio vandens tr\xc5\xabkumas, ypa\xc4\x8d sausringais laikotarpiais. \xc5\xa0vie\xc5\xbeio vandens \xc5\xa1altiniai yra 2 km \xc4\xaf \xc5\xa1iaur\xc4\x99 nuo Berau, nedidel\xc4\x97s talpyklos \xc5\xa1alia Macadade ir rytiniuose Manucoco kalno \xc5\xa1laituose. Pakran\xc4\x8di\xc5\xb3 \xc5\xa1uliniai tiekia prastos kokyb\xc4\x97s vanden\xc4\xaf daugeliui pakran\xc4\x8di\xc5\xb3 gyvenvie\xc4\x8di\xc5\xb3. Lisabona prad\xc4\x97jo nauj\xc4\x85 projekt\xc4\x85, siekdama padidinti vandens kiek\xc4\xaf ir jo skirstym\xc4\x85 ._NEWLINE_Sal\xc4\x85 su Diliu jungia keltas. Kelion\xc4\x97 u\xc5\xbetrunka apie 2 valandas. Miest\xc4\x85 taip pat galima pasiekti \xc5\xbevej\xc5\xb3 valtimis. Atauro sala laikoma galima eko - turizmo vieta, nardytojus taip pat vilioja \xc5\xa1alia esantys koraliniai rifai.\n_START_SECTION_\nKult\xc5\xabra\n_START_PARAGRAPH_\nAtauro sala yra ne\xc4\xafprasta Ryt\xc5\xb3 Timore, nes dauguma \xc5\xa1iaurini\xc5\xb3 gyventoj\xc5\xb3 yra protestantai, o ne katalikai. Jiems XX am\xc5\xbeiaus prad\xc5\xbeioje krik\xc5\xa1\xc4\x8dionyb\xc4\x99 skelb\xc4\x97 oland\xc5\xb3 kalvinistai i\xc5\xa1 Aloro. Taip pat yra \xc5\xa1iek tiek protestant\xc5\xb3 ir pietin\xc4\x97je dalyje._NEWLINE_Atauro \xc5\xbemon\xc4\x97s kalba trimis Vetaro kalbos dialektais, kuriais daugiausia \xc5\xa1neka Vetare ir Lirane Indonezijoje."